KIRJALLINEN KYSYMYS P-1725/01 esittäjä(t): Alexander de Roo (Verts/ALE) komissiolle. Vahvistetulla yhteistyöllä toteutettavan yhteisön energiaveron rakenne ja aikataulu.



Virallinen lehti nro 350 E , 11/12/2001 s. 0215 - 0216



KIRJALLINEN KYSYMYS P-1725/01 esittäjä(t): Alexander de Roo (Verts/ALE) komissiolle (6. kesäkuuta 2001) Aihe: Vahvistetulla yhteistyöllä toteutettavan yhteisön energiaveron rakenne ja aikataulu Kysymyksen esittäjä kysyi ympäristövaliokunnan nimissä Euroopan parlamentin kuulemistilaisuudessa komission jäsenehdokas Bolkesteinilta, onko hän valmis soveltamaan perustamissopimuksen lauseketta vahvistetusta yhteistyöstä, kun otetaan huomioon Espanjan esittämä veto EU:n laajuisen energia/hiilidioksidiveron käyttöönottoa vastaan. Bolkestein vastasi tarvitsevansa vuoden aikaa voidakseen vastata kysymykseen. Tuosta hetkestä on nyt puolitoista vuotta, ja tällä välin on myös järjestetty yksi hallitusten välinen konferenssi. Espanjan vastustus ei ole vähentynyt, ja Nizzassa ei muutettu energiaveroja koskevan päätöksenteon yksimielisyysvaatimusta määräenemmistöksi. Umpikujasta pääsemiseksi puheenjohtajavaltio Ruotsi on nyt esittänyt, että pyrittäisiin pääsemään sopimukseen energiaveron rakenteesta. Komissio on myös ilmoittanut harkitsevansa vakavasti, että vahvistettua yhteistyötä sovelletaan energiaveron alalla (KOM(2001) 260). Kesäkuun 5. päivänä pidettävässä Ecofin-neuvostossa jäsenvaltiot toivovat voivansa aloittaa ensimmäiset toimet tähän suuntaan. Tuleeko komissio valvomaan, että tämä uusi rakenne ei sisällä enempää poikkeuksia energian suur- ja intensiivikäyttäjille kuin mitä on sen ehdotuksessa vuodelta 1997? Milloin komissio tekee aloitteen vahvistettuun yhteistyöhön perustuvan yhteisön energia/hiilidioksidiveron asettamiseksi? Frederik Bolkesteinin komission puolesta antama vastaus (12. heinäkuuta 2001) Komissio pyrkii siihen, että neuvosto antaisi direktiivin, jolla uudistetaan energiatuotteiden verotuksen rakenteita. Kuten komissio muistutti hiljattain antamassaan tiedonannossa Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia(1), energiaverotusdirektiivi olisi annettava vuoteen 2002 mennessä erityisesti ilmastonmuutoksen vaikutusten vähentämiseksi. Kyseistä direktiiviä tarvitaan myös jäsenvaltioiden energiatuotteisiin soveltaman verotuksen (verokannat ja määräytymisperusteet) erittäin suurista eroavaisuuksista johtuvien kilpailun vääristymien vähentämiseksi. Tähän pyrkien komissio on tukenut puheenjohtajavaltiona toimineen Ruotsin pyrkimyksiä käynnistää energiaverotusta koskevat keskustelut uudelleen neuvostossa. Puheenjohtajavaltio on ensiksikin halunnut tarkastella energiaverotuksen rakenteisiin liittyviä käytännön kysymyksiä. Käsiteltävät kysymykset koskevat erityisesti energian suurkuluttajina oleville yrityksille myönnettyjä vapautuksia tai alennuksia valmisteveroista sekä muita keskeisiä kysymyksiä kuten sähkön verotuksen yksityiskohtaisia sääntöjä. Kaikki jäsenvaltiot ovat tukeneet tätä lähestymistapaa. Komissio on kuitenkin painottanut voimakkaasti, että verotuksen rakenteista käytävä keskustelu olisi saatava päätökseen, kun keskustelut tulevista valmisteverokannoista aloitetaan uudestaan. Useat jäsenvaltiot tukevat tätä kantaa. Keskusteluja jatkettaneen vielä Belgian puheenjohtajakaudella. Kuten todetaan Euroopan unionin veropolitiikan ensisijaisista tavoitteista tulevina vuosina annetussa tiedonannossa(2), Amsterdamin sopimuksella luotua ja Nizzan sopimuksella edelleen kehitettyä mahdollisuutta samoin ajattelevien jäsenvaltioiden alaryhmien tiiviimpään yhteistyöhön voitaisiin myös mahdollisesti hyödyntää tietyissä tapauksissa. Välillisen verotuksen alalla tiiviimmän yhteistyön mahdollisuus voisi olla edistysaskel ympäristö- ja energia-alojen verotuksen osalta. Komission on vielä tarkasteltava yksityiskohtaisemmin tiiviimmän yhteistyön toteuttamiseen liittyviä erilaisia monimutkaisia taloudellisia ja oikeudellisia näkökohtia. Tämä lähestymistapa ei kuitenkaan saa muun muassa vaarantaa sisämarkkinoita, synnyttää estettä tai syrjivää käytäntöä kilpailun alalla, vääristää kaupan edellytyksiä tai vaikuttaa yhteistyön ulkopuolelle jättäytyneiden jäsenvaltioiden toimivaltaan, oikeuksiin ja velvollisuuksiin. (1) KOM(2001) 264 lopullinen. (2) KOM(2001) 260 lopullinen.